Izvor: N1

Odbor za profesionalnu etiku Univerziteta u Beogradu preinačio je Odluku Nastavno-naučnog veća Fakulteta organizacionih nauka (FON) od 28. oktobra 2019. godine i jednoglasno utvrdio postojanje neakademskog ponašanja Siniše Malog prilikom izrade doktorske disertacije "Kreiranje vrednosti kroz proces restrukturiranja i privatizacije – teorijske koncepcije i ostvareni rezultati u Srbiji".

Mali je doktorat odbranio na FON-u 2013. godine, čime je imenovani učinio povrede iz člana 22. Kodeksa profesionalne etike, jer je u delu disertacije doslovno preuzimao tekstove odnosno cele pasuse iz tekstova drugih autora, bez navođenja imena tih autora, navodi se u saopštenju koje je objavljeno na sajtu Univerziteta u Beogradu.

Odbor za profesionalnu etiku je konstatovao da predloženu meru javne osude dekan FON-a nije izrekao, a izricanje mere je u nadležnosti dekana fakulteta.

"Odbor za profesionalnu etiku dostaviće konačno Rešenje Senatu Univerziteta radi postupanja u skladu sa Pravilnikom o postupku poništavanja diplome i dodatka diplomi", navodi se u saopštenju.

Rektorka Univerziteta Ivanka Popović izjavila je novinarima da je Siniša Mali prekrišio etički kodeks Univerziteta jer je bez navođenja citirao tekstove drugih autora.

Podsetimo, nastavno-naučno veće Fakulteta organizacionih nauka (FON) usvojilo je izveštaj Etičke komisije FON-a o doktoratu ministra finansija, ali je umesto predloga da se Malom izrekne mera javne opomene, predložilo meru izricanja javne osude za sporni doktorat.

Oko 300 profesora Univerziteta u Beogradu podneli su žalbu na odluku Nastavno-naučnog veća FON-a, a žalbu je podneo i Siniša Mali.